DA Den Europæiske Unions Tidende CE 78/419

(2004/C 78 E/0440)

SKRIFTLIG FORESPØRGSEL E-2716/03

af Kathleen Van Brempt (PSE) til Kommissionen

(11. september 2003)

Om: Radardetektorer

På det europæiske marked sælges der en mængde systemer, der advarer mod hastighedskontroller. Således er der den britiske Roadpilot, en ny hightech-GPS-modtager, der advarer bilister, når de nærmer sig et ubemandet kamera, og fortæller om farten skal nedsættes eller ej. I modsætning til alle andre advarselssystemer er Roadpilot ikke forbudt i Belgien, da den ikke advarer om politiradarer, hvilket er forbudt i Belgien. Men belgiere kan købe politiradardetektorer i nabolandet Nederlandene, hvor de er lovlige. Følgen er, at en mængde bilister kører rundt med advarselssystemer.

Trafikspecialister påpeger farerne ved disse advarselssystemer. De konstaterer, at der er bilister, der ved signal bremser voldsomt og efter at have passeret kontrollen atter giver fuld gas.

Hvad er Kommissionens holdning til radardetektorer?

Er Kommissionen bekendt med, hvilken salgssucces disse er?

Er Kommissionen enig i, at radardetektorer er farlige for trafiksikkerheden?

Har Kommissionen til hensigt at udarbejde EU-bestemmelser på dette område?

Supplerende svar afgivet på Kommissionens vegne af Loyola de Palacio

(20. januar 2004)

Kommissionen er enig med de trafiksikkerhedseksperter, som fremhæver de risici, der er forbundet med pludselige opbremsninger på grund af radardetektorer. Disse detektorer kan desuden undergrave eller eliminere virkningen af politiradar til hastighedsmåling, som har til formål at forbedre trafiksikkerheden. De personer, som anvender sådanne detektorer, har som regel ikke til hensigt at overholde hastighedsbegrænsningen. De ønsker at vide, når de er i fare for at få en bøde, så de kan fortsætte med at køre for hurtigt mellem hastighedskontrollerne. For høj hastighed er den vigtigste årsag til omkomne i trafikken — ca. en tredjedel af alle alvorlige ulykker og ulykker med omkomne forårsages af personer, som kører for hurtigt.

De radardetektorsystemer, som lovligt kan købes i Nederlandene, advarer føreren om, at der er radardetektorer til hastighedskontrol i nærheden. Den nederlandske regering har dog forelagt parlamentet et lovforslag, som forbyder brugen af sådanne systemer, idet der allerede findes et forbud mod brugen af systemer, som forstyrrer radarens funktion og dermed hindrer en hastighedskontrol.

For så vidt angår den kommercielle succes af de radardetektorer, som kan købes i Nederlandene, anslås det, at der er adskillige hundrede tusinde køretøjsførere, som anvender dem. De fleste af disse personer kører i erhvervsøjemed.

Af ovenstående grunde mener Kommissionen, at politiradardetektorer er farlige for trafiksikkerheden. I den nyligt udsendte henstilling om kontrol på området trafiksikkerhed (1) opfordrede Kommissionen bl.a. medlemsstaterne til at sikre, at sanktioner som følge af for høj hastighed, spirituskørsel og manglende brug af sikkerhedsseler er effektive, står i rimeligt forhold til overtrædelsen og har afskrækkende virkninger, og at handlinger, som har til formål at hindre eller omgå kontrollen, idømmes sanktioner, der er baseret på samme principper (henstilling 8). Kommissionen mener, at brugen af politiradardetektorer er omfattet af denne henstilling, da det er en handling, som søger at omgå håndhævelse af reglerne. Hvis der ikke i de første tre år efter offentliggørelse af denne henstilling sker tilstrækkelige forbedringer af trafiksikkerheden til at nå målet, som er en halvering af antallet af trafikdræbte i EU inden 2010, har Kommissionen forpligtet sig til at forelægge et direktivforslag med henblik på at nå denne halvering.

(1) KOM(2003) 628 endelig udg.